Diari Oficial de la Generalitat Valenciana


Sumari del DOGV 5382, del 07-11-2006 (2006/12650)

DECRET 167/2006, de 3 de novembre, del Consell, que desenrotlla la Llei 12/2003, de 10 d'abril, de la Generalitat, sobre gossos d'assistència per a persones amb discapacitats.
-------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2006/11/03/167**

### Versions

 10/12/2024 - Actualitat  11/07/2024 - 09/12/2024  Text inicial: 08/11/2006 - 10/07/2024 

### Dades del document

Número de DOGV
:   5382

Data del DOGV
:   07-11-2006

Secció del DOGV
:   I. DISPOSICIONS GENERALS

Número del document
:   2006/12099


Data del document
:   03-11-2006

Organisme emissor
:   Conselleria d'Agricultura, Pesca i Alimentació

Tipus de document
:   Decret

Anàlisi jurídica

 Descriptors 

:   * discapacitat físic
    * mitjans per a discapacitats
    * legislació
    * animal domèstic
    * discapacitat psíquic

![](assets/imgs/icones/ico_informacio.svg)

Els textos consolidats de les normes són de caràcter informatiu i no tenen valor jurídic.

TEXT CONSOLIDAT

*Versió vigent: 10.12.2024*

*Decret 167/2006, de 3 de novembre, del Consell, que desenrotlla la Llei 12/2003, de 10 d'abril, de la Generalitat, sobre gossos d'assistència per a persones amb discapacitats.*

En el camí de la integració social de les persones amb discapacitat cap a l'accessibilitat universal, cal mencionar, entre els primers passos i fites normatives, la Llei 13/1982, de 7 d'abril, d'Integració Social dels Minusvàlids, que va establir les primeres mesures per a la construcció de ciutats accessibles i la instauració de transports públics adaptats, i el Reial Decret 3250/1983, de 7 de desembre, que regula l'ús de gossos guies especialment ensinistrats per a cegos de deficients visuals.

Esta conjunció entre ser humà i animal que sent es troba present, així mateix, amb caràcter general en la Llei 4/1994, de 8 de juliol, de la Generalitat, sobre protecció dels animals de companyia, en què definix estos animals com aquells que es crien i reproduïxen amb la finalitat de viure amb les persones, amb fins educatius, socials o lúdics, tot recollint especialment amb esta consideració a les subespècies i varietats de gossos (*Canis familiaris*).

D'altra banda, per a la potenciació de la vida autònoma i independent, la Llei 1/1998, de 5 de maig, de la Generalitat, d'Accessibilitat i Supressió de Barreres Arquitectòniques, Urbanístiques i de la Comunicació, va dedicar un capítol específic a la regulació del gos guia, regulació que ha sigut superada en l'actualitat per la Llei 12/2003, de 10 d'abril, de la Generalitat, sobre gossos d'assistència per a persones amb discapacitats, que amplia el seu objecte i estén el seu àmbit en general a totes aquelles persones que necessiten ser acompanyades per un gos d'assistència, amb la prèvia acreditació de la seua necessitat o conveniència terapèutica.

Per a la plena efectivitat d'este dret, es procedix, per tant, a regular les matèries que es trobaven pendents de desplegament reglamentari, establint un procediment reglat per al reconeixement dels gossos d'assistència i l'acreditació dels seus titulars, abordant diversos elements imprescindibles, com són la regulació dels centres d'ensinistraments, l'aptitud psicofísica necessària dels titulars, les proves que han de ser sotmesos els gossos aspirants i les persones amb discapacitats, i els òrgans competents per a l'avaluació, la qualificació, el reconeixement i l'acreditació.

Per la seua doble condició d'animals de companyia i gossos d'assistència, la present normativa s'adequa al que disposa el Decret 158/1996, de 13 d'agost, del Consell, que va crear el Registre Supramunicipal d'Animals de Companyia, establint la forma d'identificació d'estos, així com al Decret 49/2005, de 4 de març, del Consell, pel qual es regula el passaport per a gossos, gats i furons.

D'altra banda, d'acord amb els apartats 24 i 27 de l'article 49.1 de l'Estatut d'Autonomia de la Comunitat Valenciana, la Generalitat té competència exclusiva en matèria de servicis socials, protecció i ajuda de persones amb discapacitat; alhora que, si es basa en l'esmentat article, en el seu apartat 3a, pot dictar normes procedimentals administratives pròpies, com a desenrotllament de les particularitats del Dret Substantiu Valencià, entre les quals es troba, per la seua especial incidència per a les persones afectades, la Llei 12/2003, de 10 d'abril, de la Generalitat, sobre gossos d'assistència per a persones amb discapacitats.

El present Decret conté sis capítols. En el capítol I es recullen les disposicions generals, amb l'atribució de competències necessàries, en què s'establix la definició i la consideració necessària del gos d'assistència, així com el seu distintiu especial i les condicions sanitàries de tinença d'este.

El capítol II establix les normes relatives als centres d'ensinistrament de gossos d'assistència.

El capítol III regula el procediment de reconeixement de gossos d'assistència, establint les condicions de necessitat i d'aptitud psicofísica per a l'ús de gos d'assistència, i les proves que estos han de desenrotllar, creant un Comité Tècnic de Coordinació per al reconeixement de gossos d'assistència per a persones amb discapacitats.

El capítol IV tracta de l'accessibilitat dels gossos d'assistència a llocs, establiments i transports d'ús públic.

El capítol V regula la suspensió i la pèrdua de la condició de gos d'assistència.

Finalment el capítol VI establix el règim sancionador que competix a l'administració autonòmica.

En la tramitació d'esta disposició han sigut consultats el Consell Valencià de Col·legis Oficials de Veterinaris, la Federació Valenciana de Municipis i Províncies, i les entitats representatives que agrupen al sector de discapacitats, havent sigut informat el Consell Valencià de Benestar Social.

En virtut d'això, d'acord amb el que establix la disposició final segona de la Llei 12/2003, de 10 d'abril, de la Generalitat, sobre gossos d'assistència per a persones amb discapacitats, a proposta de la consellera de Benestar Social i del conseller d'Agricultura, Pesca i Alimentació, conforme amb el Consell Jurídic Consultiu de la Comunitat Valenciana i amb la deliberació prèvia del Consell, en la reunió del dia 3 de novembre de 2006,

DECRETE

CAPÍTOL I

DISPOSICIONS GENERALS

*Article 1. Objecte i àmbit subjectiu*

1. El present Decret té com a objecte el desplegament normatiu de la Llei 12/2003, de 10 d'abril, de la Generalitat, sobre gossos d'assistència per a persones amb discapacitats, regulant el procediment per al reconeixement de gossos d'assistència per a persones amb discapacitat física, psíquica o sensorial, que tinguen necessitat o siga recomanable el seu ús a fi d'afavorir l'autonomia personal o servir de suport com a ajuda terapèutica; així com l'acreditació dels seus titulars, el dret d'accés a l'entorn, el règim sancionador, en el cas de vulneració dels preceptes legals, i les condicions generals per a l'ús del gos d'assistència.

2. El reconeixement del gos d'assistència permet accedir a la persona titular acompanyat d'este a tots els llocs, allotjaments, establiments, locals, altres espais d'ús públic i transports públics o d'ús públic de la Comunitat Valenciana, d'acord amb les prescripcions de la Llei sobre Gossos d'Assistència per a Persones amb Discapacitats, i sense més limitacions o restriccions d'accés que les previstes en la dita llei i en el present decret.

*Article 2. Atribució de competències*

1. Per al desplegament i l'aplicació de la Llei 12/2003, de 10 d'abril, de la Generalitat, sobre gossos d'assistència per a persones amb discapacitats, s'atribuïxen a la Conselleria d'Agricultura, Pesca i Alimentació, d'acord amb els requisits i condicions que reglamentàriament es determinen en el present decret i normes que el desenrotllen, les competències següents:

a) Concedir les autoritzacions d'obertura i de funcionament dels centres d'ensinistrament.

b) Concedir les autoritzacions que permeten l'exercici de les funcions de direcció i l'actuació professional dels instructors.

c) Autoritzar les modificacions de les autoritzacions de funcionament i de les autoritzacions d'exercici professional.

d) Suspendre les autoritzacions de funcionament i d'exercici professional.

e) Declarar l'extinció o pèrdua de vigència d'estes autoritzacions.

f) Portar el registre dels centres d'ensinistrament de gossos d'assistència oficialment reconeguts.

g) Portar el registre dels directors i instructors de centres oficialment reconeguts.

h) Inscriure la condició de gos d'assistència en el Registre Supramunicipal d'Animals de Companyia, una vegada reconeguda oficialment.

2. Així mateix, d'acord amb els requisits i condicions que reglamentàriament determine el present decret i les normes que el despleguen, s'atribuïxen a la conselleria competent en matèria de servicis socials les competències següents:

a) Concedir l'acreditació i el reconeixement de la condició de gos d'assistència assignat a un determinat usuari amb discapacitat com a unitat a la qual estarà vinculat.

b) Revisar, suspendre i declarar la pèrdua de reconeixement de la condició de gos d'assistència assignat a una determinada persona usuària.

c) Exercir la potestat sancionadora en el marc del que disposa el capítol II de la Llei 12/2003, de 10 d'abril, de la Generalitat, sobre gossos d'assistència per a persones amb discapacitats, i el que establix el capítol VI del present decret. **1**

*Article 3. [*Suprimit*]* **2**

*Article 4. Concepte de gos d'assistència* **3**

1. Als efectes del que preveu este decret, té la consideració de gos d'assistència el que, havent sigut ensinistrat en centres o entitats d'ensinistrament oficialment reconeguts, haja conclòs el seu ensinistrament i haja adquirit així les aptituds necessàries per a l'acompanyament, la conducció i l'auxili de persones amb discapacitat, i per a això s'haurà de sotmetre al procediment de reconeixement i estar acreditat i identificat amb el distintiu que establix l'annex del present decret.

2. Tindran la condició de gos d'assistència en l'àmbit de la Comunitat Valenciana els gossos-guia que es troben reconeguts d'acord amb la legislació estatal i la normativa internacional, així com els gossos d'assistència reconeguts oficialment per altres comunitats autònomes d'acord amb la normativa pròpia.

*Article 5. Identificació*

1.El gos d'assistència haurà de trobar-se identificat com a tal en tot moment, per mitjà de la col·locació, en qualsevol lloc i de forma visible, del distintiu especial previst en l'annex del present decret i annex II de la Llei 1/1998, de 5 de maig, de la Generalitat, d'Accessibilitat i Supressió de Barreres Arquitectòniques, Urbanístiques i de la Comunicació; i haurà de ser portat per la persona amb discapacitat titular d'este o, excepcionalment, el seu posseïdor o guardador de fet de l'animal.

A més, haurà de ser identificat individualment, d'acord amb el que disposa el Decret 158/1996, de 13 d'agost, del Consell, per mitjà d'un microxip homologat o sistema d'identificació electrònica normalitzat, implantat per veterinari, dins del termini de tres mesos des del seu naixement o immediatament a la seua incorporació en un centre d'ensinistrament.

2. La identificació es reflectirà en tots els documents i arxius en què conste el gos d'assistència i serà un requisit indispensables per a la inscripció registral d'este.

3. L'usuari del gos d'assistència, previ requeriment de l'autoritat competent o del responsable o empleat del servici corresponent, haurà d'exhibir la documentació acreditativa de les condicions sanitàries en vigor i, en concret, el passaport reglamentari aprovat pel Decret 49/2005, de 4 de març, del Consell, pel qual es regula el passaport per a gossos, gats i furons, on quedaran reflectides les vacunacions i proves clíniques que obliga el present decret.

*Article 6. Requisits previs i condicions sanitàries del gos d'assistència*

1. Per a obtindre l'acreditació de gos d'assistència, serà condició indispensable acreditar la seua docilitat i aptitud, i no podran aconseguir esta condició els gossos que, per la seua naturalesa agressiva o raça, es troben inclosos en la normativa de tinença de gossos perillosos.

2. Serà, així mateix, requisit indispensable acreditar el compliment de les condicions sanitàries a què es troba sotmés el gos com a animal de companyia i, en especial, els següents:

a) No patir cap malaltia transmissible a l'home, entenent per tals les incloses en el quadro d'antropozoonosis vigent en cada moment.

b) Estar vacunat contra la ràbia, amb la periodicitat requerida; rebre tractament periòdic contra l'equinocosis; exempt de paràsits interns i externs; i haver donat resultat negatiu en les proves de leishmaniosi, leptospirosi i brucel·losi.

c) Totes aquelles que en la reglamentació sanitària animal es determinen.

3. Per a acreditar la carència de tals malalties serà necessari el reconeixement periòdic anual de l'animal per veterinari en exercici, que expedirà les certificacions acreditatives del compliment de les condicions sanitàries establides en el número 2 d'este article.

4. L'incompliment dels dits requisits sanitaris sense esmena serà causa de suspensió provisional i, si és el cas, de pèrdua de la condició de gos d'assistència, d'acord amb el que s'establix en els articles 29 i 30 del present decret.

CAPÍTOL II

DELS CENTRES D'ENSINISTRAMENT

*Article 7. Centres d'ensinistrament de gossos d'assistència*

1 L'obertura i funcionament dels centres d'ensinistrament destinats a l'aprenentatge i la formació de gossos d'assistència i adaptació als usuaris se sotmetrà al principis d'autorització administrativa, la qual es concedirà sempre que reunisquen els requisits mínims que s'establixen en el present capítol i en la normativa vigent sobre requisits previs dels nuclis zoològics, als quals es referix el Decret 158/1996, de 13 d'agost, del Consell, pel qual es va desenrotllar la Llei 4/1994, de 8 de juliol, de la Generalitat, sobre protecció dels animals de companyia.

2. Els centres hauran de situar-se en llocs adequats per a la instal·lació de nuclis zoològics, foment i atenció d'animals de companyia i semblants, així com comptar amb instal·lacions adequades al medi urbà per a les pràctiques i fase d'adequació destinada a l'acompanyament, conducció, auxili i adaptació conjuntada i complementada amb la persona discapacitada.

3. Els centres hauran de reunir les condicions higièniques, d'habitabilitat i de seguretat, així com d'accessibilitat en els seus locals i instal·lacions, a més de complir les exigències zoosanitàries que s'establisquen.

4. Els centres hauran de disposar dels elements personals i materials qualificats necessaris per a poder desenrotllar les seues funcions, en particular amb formació veterinària, bé siguen propis o contractats, així com un cens adequat de gossos d'assistència reconeguts o en procés d'ensinistrament per als seus processos de formació i reconeixement oficial.

*Article 8. Especialitats d'ensinistrament* **4**

1. Com a centres especialitzats per a efectuar l'ensinistrament precís als gossos d'assistència, els centres i entitats d'ensinistrament s'acreditaran segons les especialitats que indique l'apartat següent.

2. El gos d'assistència s'acreditarà d'acord amb l'especialitat per a la qual haja sigut entrenat, i podrà prestar servici a:

a) Persones amb disfuncions visuals, totals o severes.

b) Persones sordes o amb problemes d'audició, totals o severs.

c) Persones amb discapacitat física i/o persones amb mobilitat reduïda.

d) Persones amb trastorn d'espectre autista i/o psíquica que necessiten o per a les quals és recomanable el suport d'un gos d'assistència.

e) Persones amb diabetis, epilèpsia o una altra malaltia orgànica o trastorn neurològic que necessiten i disposen d'un gos d'alerta.

*Article 9. Titular del centre*

1. Pot ser titular d'un centre d'ensinistrament de gossos d'assistència qualsevol persona física o jurídica que haja obtingut autorització d'obertura i de funcionament.

2. El titular haurà de figurar inscrit com a tal en el Registre de Nuclis Zoològics de la Comunitat Valenciana, existent en la Conselleria d'Agricultura, Pesca i Alimentació, competent en matèria d'animals de companyia.

*Article 10. Personal dels centres d'ensinistrament*

1. Els centres d'ensinistrament de gossos d'assistència hauran de disposar del següent personal mínim: un director i instructors, degudament autoritzats, en número suficient per a l'ensinistrament dels gossos en les seccions d'ensenyança o especialitats d'ensinistrament dels quals dispose el centre.

2. El director serà la persona encarregada de planificar, programar, dirigir i controlar de forma assídua i continuada l'ensinistrament dels gossos, supervisant el desenrotllament de l'etapa d'adequació.

3. Els instructors, degudament autoritzats per a exercir com a tals, tindran com a funcions, entre altres, programar i realitzar els continguts i els itineraris d'ensinistrament de gossos, l'avaluació i la comprovació de forma assídua i continuada del procés d'aprenentatge, així com la seua complementació amb les necessitats a atendre dels seus propietaris o aspirants per al seu reconeixement, responsabilitzant-se de forma directa que l'ensinistrament s'impartisca en forma eficaç.

Així mateix, hauran d'estar presents al llarg de la fase d'aprenentatge i adequació del gos a les necessitats del seu usuari, exercint les activitats necessàries de simulació i de pràctiques en l'entorn urbà.

4. Per a l'exercici de les seues funcions, les persones instructores de gossos d'assistència hauran d'acreditar la formació requerida per a l'ensinistrament i l'educació de gossos d'assistència atorgada per centres oficials o organismes públics, d'acord amb el que es disposa per a la qualificació professional d'instrucció de gossos d'assistència (nivell 3), inclosa en el Catàleg nacional de qualificacions professionals i el que es disposa en la normativa autonòmica. **5**

5. Els instructors gaudiran dels mateixos drets d'accés als llocs, establiments i transports, que l'article 9 de la Llei 12/2003, de 10 d'abril, de la Generalitat, sobre Gossos d'Assistència per a Persones amb Discapacitats, garantix als titulars de gossos d'assistència, mentres realitzen les funcions de preparació i ensenyança d'estos gossos i d'adaptació als usuaris.

*Article 11. Elements materials*

1. Els elements materials estaran constituïts, com a mínim, per les instal·lacions següents: terrenys i locals adequats, com a zones de pràctiques, per a l'entrenament, l'ensinistrament i l'adequació dels gossos als usuaris.

2. Els centres d'ensinistrament hauran de disposar d'un terreny propi o amb dret d'ús, a més d'autorització del municipi en què radique, que permeta realitzar les pràctiques d'ensinistrament i destresa a cel obert, així com en les zones urbanes pròximes que per la seua proximitat reunisquen condicions idònies per a estes pràctiques, trànsit rodat, senyalització acústica i mesures d'accessibilitat oportunes.

*Article 12. Material didàctic i divulgatiu*

1. El material didàctic estarà en funció de la discapacitat de la persona que aspira a la seua acreditació com a titular del gos d'assistència, sent el dit material, en tot cas, adaptat a les seues necessitats, característiques i tipus de discapacitat.

2. Tot centre haurà de tindre per a les seues classes teòriques el material didàctic mínim constituït per:

a) Mitjans audiovisuals i/o adaptats de suport a l'ensenyança i millor coneixement de la vida del gos, anatomia elemental, races, benestar animal i control de situacions.

b) Dispositius o elements que permeten representar i ensenyar a la persona aspirant diferents supòsits que poden plantejar-se en la vida quotidiana, en la circulació pel carrer, en els transports i en situacions d'emergència, que podran ser desenrotllades en la pràctica de forma simulada.

c) Legislació i normativa vigent sobre gossos com a animals de companyia i, en especial, gossos d'assistència.

d) Una col·lecció actualitzada de la legislació vigent en matèria de sanitat animal i tinença d'animals, benestar social i discapacitats, trànsit i seguretat vial.

*Article 13. Requisits de les pràctiques amb gos en zones urbanes*

1. Els gossos en prova, que encara no tenen reconeguda la seua condició com a gossos d'assistència, hauran de portar en lloc perfectament visible un distintiu propi i ser acompanyats per l'instructor, a més de per la persona amb discapacitat que es trobe en pràctiques, si és el cas.

2. Hauran de figurar dades d'alta en el centre, constant així en un Llibre-Registre de gossos en proves, i complir els requisits higienicosanitaris, a més d'ajustar-se a les condicions generals que es puguen establir reglamentàriament i aquelles condicions particulars que marque el municipi en la seua autorització o en les ordenances municipals, sense perjuí del dret d'accés reconegut en la llei.

3. Els gossos aportats pels interessats per al seu entrenament i adequació estaran sotmesos a les mateixes condicions i requisits i no podran dedicar-se a un altre tipus d'activitat, d'ensenyança o d'entrenament amb persona distinta, excepte autorització del seu propietari.

*Article 14. Contracte d'ensenyança de gossos d'assistència*

1. Els centres hauran de subscriure un contracte amb cada una de les persones amb discapacitat que s'inscriguen per a poder acreditar-se com a possible titular d'un gos d'assistència, tant si aporten el seu gos, com si utilitzen un gos del mateix centre, en què s'especificaran, a l'efecte del present decret i sense perjuí de les normes de la contractació privada, els drets i les obligacions que com a conseqüència d'este es deriven per a cada una de les parts. Un exemplar d'este s'entregarà a la persona matriculada i l'altre quedarà arxivat en el mateix centre.

2. Els centres hauran de tindre a disposició del públic i dels usuaris un llibre de reclamacions diligenciat i segellat per l'òrgan competent en matèria de consum, el qual estarà, així mateix, a disposició dels servicis d'inspecció de la Conselleria d'Agricultura, Pesca i Alimentació, de la Conselleria de Benestar Social i de l'entitat local on radique el centre d'ensinistrament.

CAPÍTOL III

PROCEDIMENT DE RECONEIXEMENT

SECCIÓ 1a

REQUISITS PREVIS

*Article 15. [*Suprimit*]* **6**

*Article 16. [*Suprimit*]* **7**

SECCIÓ 2a

COMITÉ TÈCNIC DE COORDINACIÓ DE RECONEIXEMENT DE GOSSOS D'ASSISTÈNCIA PER A PERSONES AMB DISCAPACITATS DE LA COMUNITAT VALENCIANA

*Article 17. [*Suprimit*]* **8**

*Article 18. [*Suprimit*]* **9**

SECCIÓ 3a

PROCEDIMENT DE RECONEIXEMENT I ACREDITACIÓ

*Article 19. Iniciació* **10**

1. Les persones amb discapacitat que aspiren al reconeixement del gos d'assistència i la seua acreditació com a titular d'este estaran obligades a presentar la seua sol·licitud, segons el model normalitzat, dirigit a la persona titular de la direcció general competent en l'atenció a persones amb discapacitat. Per a la tramitació és necessària la documentació següent:

a) Còpia del DNI de la persona sol·licitant, passaport o autorització de residència. En cas de firmar-se la sol·licitud per una persona diferent, còpia del DNI de la persona firmant i, en cas de no tractar-se dels seus pares i la persona sol·licitant menor d'edat, l'acreditació de la seua representació legal.

b) Còpia del certificat de discapacitat emés pels centres de valoració i orientació de discapacitat de la Comunitat Valenciana o òrgan competent d'altres comunitats autònomes.

c) Informe psicològic que acredite la necessitat o conveniència terapèutica de l'ús de gos d'assistència, en cas de persones amb trastorn d'espectre autista i/o psíquica que necessiten assistència animal.

d) Informe mèdic, en cas de persones amb diabetis, epilèpsia o una altra malaltia orgànica o trastorn neurològic que necessiten i disposen d'un gos d'alerta.

e) Certificació d'empadronament en qualsevol municipi de la Comunitat Valenciana.

f) Certificació del Registre supramunicipal d'animals de companyia en què conste la identitat del seu propietari o propietària i les dades d'identitat del gos.

g) Certificat veterinari que acredite el que disposa l'article 6.3 del present decret.

h) Passaport reglamentari en vigor, d'acord amb el que disposa el Decret 49/2005, de 4 de març, del Consell, pel qual es regula el passaport per a gossos, gats i furons.

i) Declaració responsable firmada per la persona representant legal del centre d'ensinistrament o entitat d'ensinistrament homologat oficialment, que acredite que el gos d'assistència ha sigut ensinistrat per professionals, ha finalitzat el procés d'ensinistrament, s'ajusta a les necessitats de la persona amb discapacitat amb la qual va formar una unitat de vinculació per a la promoció de la seua autonomia personal i, si és el cas, vida independent, i indicant el nombre d'hores de dedicació a la seua ensenyança i ensinistrament.

j) Pòlissa de responsabilitat civil que cobrix els eventuals danys a terceres persones de la persona responsable del gos d'assistència.

k) En cas que la titularitat del gos siga l'entitat d'ensinistrament o es mantinga la seua titularitat, còpia del contracte de cessió d'ús de l'animal.

La documentació assenyalada que siga interoperable serà objecte de consulta per part de l'Administració, mitjançant la plataforma autonòmica d'interoperabilitat, llevat que hi haja oposició per part de la persona interessada, i en este cas haurà d'aportar la informació.

2. En tot cas, els documents indicats en l'apartat anterior tenen caràcter de documentació preceptiva, per la qual cosa, si l'Administració no disposa d'esta, en cap cas es produiran els efectes de la declaració responsable, per al reconeixement i l'acreditació del gos d'assistència.

*Article 20. Instrucció i comprovació* **11**

Si en revisar la documentació aportada en la sol·licitud es comprova que no complix amb la documentació preceptiva i els requisits exigits per la normativa sectorial, de conformitat amb l'article 68 de Llei 39/2015, d'1 d'octubre, del procediment administratiu comú de les administracions públiques, es requerirà la persona interessada perquè, en el termini de 10 dies, a comptar de l'endemà de la notificació del requeriment, presente en el registre electrònic de la Generalitat els documents que s'haurien d'haver aportat en la sol·licitud i que s'indicaran en el requeriment d'esmena.

*Article 21. [*Suprimit*]* **12**

*Article 22. [*Suprimit*]* **13**

*Article 23. [*Suprimit*]* **14**

*Article 24. Resolució* **15**

1. La persona titular de la direcció general amb competències en matèria de persones amb discapacitat dictarà en el termini màxim de dos mesos la resolució expressa estimatòria o desestimatòria del reconeixement de gos d'assistència, si no ha presentat la documentació preceptiva o acreditat els requisits exigits.

2. El venciment del termini mencionat, sense que s'haja notificat cap resolució expressa, determinarà l'estimació de la sol·licitud per silenci administratiu.

3. Contra la resolució del director o directora general es podrà interposar el corresponent recurs d'alçada, en el termini d'un mes, davant de la persona titular de la secretaria autonòmica competent de la conselleria amb competències en matèria de servicis socials, d'acord amb el que disposa la Llei de procediment administratiu.

CAPÍTOL IV

ACCESSIBILITAT DE GOSSOS D'ASSISTÈNCIA A LLOCS,

ESTABLIMENTS I TRANSPORTS

*Article 25. Llocs, establiments i transports*

1. Els llocs, locals, establiments, allotjaments, altres espais d'ús públic i transports públics o d'ús públic franquejaran i permetran l'accés als gossos d'assistència que acompanyen les persones amb discapacitat titulars d'estos, d'acord amb el que establix la Llei 12/2003, de 10 d'abril, de la Generalitat, sobre gossos d'assistència per a persones amb discapacitats, quedant l'exercici del dret d'admissió únicament condicionat i limitat per les prescripcions de la dita llei i de la llei d'espectacles públics, activitats recreatives i establiments públics.

A estos efectes, tindran la consideració de llocs públics o d'ús públic tots aquells que s'establixen en l'article 2 de la dita llei.

2. Les persones titulars i els responsables de locals i establiments públics o d'ús públic establiran mesures i criteris que faciliten l'accés públic i l'accessibilitat per a la seua utilització per les persones amb discapacitats titulars de gos d'assistència, en especial:

a) Els centres oficials de l'administració pública, amb els seus edificis i locals d'ús públic o d'atenció al públic.

b) Els servicis i centres d'atenció social que es troben inclosos en l'àmbit d'aplicació de la Llei 3/2019, de 18 de febrer, de la Generalitat, de servicis socials inclusius de la Comunitat Valenciana, i la Llei 11/2003, de 10 d'abril, de la Generalitat, sobre l'Estatut de les persones amb discapacitat. **16**

c) Els centres sanitaris i assistencials públics i privats, així com les oficines de farmàcia.

d) Els centres d'ensenyança a tots els nivells, tant públics com privats.

e) Els centres religiosos oberts al culte, d'acord amb el que disposa la Llei Orgànica 7/1980, de 5 de juliol, de Llibertat Religiosa, en relació amb els llocs de culte o de reunió amb fins religiosos.

f) Els llocs, locals i instal·lacions subjectes a l'àmbit d'aplicació de la Llei 14/2010, de 3 de desembre, de la Generalitat, d'espectacles públics, activitats recreatives i establiments públics, així com els centres d'oci, temps lliure, equipaments i instal·lacions esportives, segons la normativa pròpia. **17**

g) Els museus i les biblioteques, sales d'exposicions i de conferències, sense perjuí de les restriccions, que per raó de la seua titularitat, de la conservació dels béns en ells custodiats o de la funció de la pròpia institució, puguen establir-se, d'acord amb la Llei 4/1998, d'11 de juny, de la Generalitat, del Patrimoni Cultural Valencià.

h) Els espais d'ús general i públic de les estacions d'autobusos, de metro i de ferrocarril, així com dels aeroports i ports, d'acord amb la legislació sectorial reguladora i el reglament general de servicis o de règim interior aprovat per l'entitat a què corresponga la competència administrativa sobre el seu funcionament.

i) Allotjaments i altres establiments turístics: els establiment hotelers, apartaments turístics, campaments de turisme i allotjaments turístics rurals, segons es definixen per la seua reglamentació pròpia. Els balnearis, els parcs aquàtics, d'atraccions, temàtics i zoològics i els establiments turístics en general, d'acord amb la normativa vigent.

3. Transports públics: qualsevol tipus de transport col·lectiu que siga públic o d'ús públic i els servicis urbans i interurbans de taxis, que siguen competència de la Generalitat o de les entitats locals en l'àmbit de la Comunitat Valenciana, haurà de complir el que preveu l'article 2 apartats 2, 3 i 4 de la Llei 12/2003, de 10 d'abril, de la Generalitat, sobre gossos d'assistència per a persones amb discapacitats, sense que puguen establir-se restriccions en relació amb les condicions generals que hauran de complir les persones titulars de gossos d'assistència com a usuaris dels dits transports.

4. L'accés del gos d'assistència a estos llocs, establiments i transports no suposarà per al seu usuari cap gasto addicional, llevat que tal gasto constituïsca la retribució o la contraprestació d'un servici específic econòmicament avaluable.

*Article 26. Prohibició de limitacions i restriccions genèriques al dret d'accés amb gos d'assistència*

1. Els titulars dels centres, locals, establiments, allotjaments i transports públics o d'ús públic, que establix l'article 2 de la Llei 12/2003, de 10 d'abril, de la Generalitat, no podran limitar ni establir restriccions genèriques a l'accés de persones amb discapacitat titulars de gossos d'assistència, excepte l'exigència d'acreditació que siga la persona discapacitada que té reconegut el gos d'assistència qui vaja acompanyat d'ell.

2. El titular del gos d'assistència haurà de presentar les identificacions oportunes quan siga requerit, en les vies públiques i la resta de zones d'ús públic, pels membres de les policies local i autonòmica o pels de les Forces i Cossos de Seguretat de l'Estat. Així mateix, hauran d'exhibir les esmentades identificacions a petició dels vigilants de seguretat en les dependències oficials de les administracions públiques o dels establiments privats, sense que en este últim cas puguen retindre la documentació personal i/o la del gos d'assistència.

3. Únicament per raons justificades de control de l'orde públic, de salut pública o de seguretat ciutadana i vial, els agents de policia i forces i cossos de seguretat, els directors dels centres sanitaris, assistencials, docents, culturals o d'infraestructures de transport, i la direcció i el personal de seguretat en els establiments privats, podran establir, sempre que hi haja risc greu o perill per a les persones o els béns, limitacions específiques al dret d'accés legalment garantit.

4. La capacitat del local no serà per si sola causa de justificació de la restricció d'accés, excepte en cas d'aglomeració i sempre que esta comporte greu risc o perill per a la integritat física de la persona amb discapacitat o la seguretat personal de tercers.

*Article 27. Prohibicions, excepcions i limitacions* **18**

1. Queda prohibida l'entrada de gossos d'assistència en els llocs de centres sanitaris i sociosanitaris públics i privats que per la normativa pròpia ho establisquen.

2. La prohibició establida en el número anterior no es regirà per als gossos-guia de cecs o persones amb discapacitat visual, total o parcial, que podran accedir a tots els llocs, excepte quiròfans i sales d'operacions, així com a l'espai immediat a la làmina d'aigua de les piscines públiques.

*Article 28. Responsabilitat*

1. El posseïdor d'un gos d'assistència adoptarà les mesures necessàries perquè no cause dany o no moleste terceres persones o els seus béns.

2. El posseïdor d'un gos d'assistència, sense perjuí de la responsabilitat subsidiària del propietari quan no coincidisca en la mateixa persona, serà responsable dels danys, perjuís i molèsties que causara les persones i els béns, d'acord amb allò que s'ha disposat, amb caràcter general, en l'article 1905 del Codi Civil.

Amb este fi, l'usuari del gos d'assistència, com a responsable del seu correcte comportament, haurà de mantindre subscrita una pòlissa de responsabilitat civil per a afrontar eventuals danys a tercers ocasionats per l'animal.

3. Així mateix, el posseïdor d'un gos d'assistència haurà de denunciar, si és el cas, la seua pèrdua o sostracció.

CAPÍTOL V

SUSPENSIÓ I PÈRDUA DE LA CONDICIÓ DE GOSSOS D'ASSISTÈNCIA

*Article 29. Pèrdua de la condició de gos d'assistència* **19**

1. El gos d'assistència perdrà la seua condició per algun dels motius següents:

a) Per defunció de la persona usuària o de l'animal.

b) Per deixar d'estar vinculat a una persona amb discapacitat.

c) Per manifesta incapacitat en l'acompliment de les funcions per a les quals va ser instruït, la qual cosa determina la seua jubilació total o parcial.

d) Per incomplir les condicions higienicosanitàries a què es referix l'article 6 del present decret.

e) Per manifestar l'animal un comportament agressiu.

f) Per incomplir la persona usuària les obligacions previstes en l'article 10 de la Llei 12/2003, de 10 d'abril, de la Generalitat, sobre gossos d'assistència per a persones amb discapacitats.

g) Per exercir la persona usuària maltractaments al gos, sancionables d'acord amb la normativa de protecció d'animals aplicable.

2. La pèrdua de la condició de gos d'assistència serà declarada pel mateix òrgan que la va atorgar, en procediment administratiu en què s'incorporaran els informes i les proves documentals oportunes, i concedirà a la persona titular el tràmit d'audiència pel termini de quinze dies hàbils.

3. La persona usuària o el seu representant legal en el cas de les persones menors d'edat podrà renunciar al gos d'assistència comunicant-ho a l'òrgan competent.

• Per a apreciar la causa que conté la lletra c es requerirà un informe/certificat de la persona instructora del gos d'assistència.

• Per a apreciar la causa que conté les lletres d i f es requerirà un informe/certificat de veterinari o veterinària en exercici o una denúncia, que haja sigut objecte de comprovació.

• Per a apreciar la causa que preveu la lletra g caldrà l'acreditació definitiva, després de l'expedient administratiu incoat a este efecte, si bé es podrà establir la suspensió, com a mesura cautelar, des del moment de la incoació.

4. La resolució per la qual es declare la pèrdua de la condició de gos d'assistència contindrà igualment la revocació de l'acreditació del seu titular, i esta podrà ser parcial en relació amb la persona usuària, com a gos jubilat que es manté per raons afectives amb la persona amb discapacitat.

*Article 30. Suspensió provisional de la condició de gos d'assistència*

1. L'òrgan administratiu que va atorgar la resolució de reconeixement de gos d'assistència podrà procedir a la suspensió provisional de la condició de gos d'assistència, quan s'acredite que este no ha sigut sotmés al reconeixement periòdic anual que establix l'article 6.3 del present decret.

2. Així mateix, podrà decretar-se la suspensió provisional de la condició de gos d'assistència, per un període màxim de sis mesos, sempre que es valore que alguns dels motius indicats en l'article 29 poden tindre caràcter temporal. Una vegada transcorregut el dit termini sense que s'haja esmenat la situació, es procedirà a declarar la pèrdua de la condició de gos d'assistència.

CAPÍTOL VI

RÈGIM SANCIONADOR

*Article 31. Potestat sancionadora* **20**

1. Les infraccions administratives, segons el que establix la Llei 12/2003, de 10 d'abril, de la Generalitat, sobre gossos d'assistència per a persones amb discapacitats, seran sancionades per l'òrgan de la conselleria competent en matèria de servicis socials, conformement al que preveu esta llei, amb la instrucció prèvia del procediment sancionador en el qual es determinaran els fets i les circumstàncies concurrents, així com la responsabilitat del causant o causants d'estos.

2. Les infraccions administratives en matèria de sanitat i benestar animal, possessió i manteniment de gossos d'assistència pels seus titulars, així com l'activitat dels centres d'ensinistrament, seran sancionades per l'autoritat municipal o l'òrgan de la conselleria competent en matèria de sanitat i benestar animal o de tinença d'animals, conformement a la normativa de protecció, tinença d'animals de companyia i altres mesures de benestar animal.

*Article 32. Infraccions*

Tindran la consideració d'infraccions administratives lleus, greus i molt greus les establides en l'article 13 de la Llei 12/2003, de 10 d'abril, de la Generalitat, sobre gossos d'assistència per a persones amb discapacitats.

En cas d'allotjaments, no es considerarà infracció l'exigència de quantitat o recàrrec per l'estada del gos d'assistència, si la tarifa és equivalent a la de qualsevol altre gos o animal, i esta constituïx la prestació d'un servici específic econòmicament avaluable, havent sigut anunciada per l'empresa i comunicada als usuaris i, si és el cas, a l'administració.

*Article 33. Sancions*

Les infraccions seran sancionades d'acord amb el que establix l'article 14 de la Llei 12/2003, de 10 d'abril, de la Generalitat, sobre gossos d'assistència per a persones amb discapacitats, i guardaran la deguda adequació i proporcionalitat entre la gravetat del fet constitutiu de la infracció i la sanció aplicada, i establint-se una graduació de mínim, mig i màxim a cada nivell d'infracció, en funció de l'existència d'intencionalitat o negligència del subjecte infractor, la importància dels perjuís causats, la reincidència o reiteració, la transcendència social de la infracció i qualsevol altra circumstància objectiva o subjectiva que tinga virtualitat per a incidir en el grau de reprotxabilitat de la conducta o en el de la culpabilitat de l'infractor, en el seu sentit atenuant o agreujant.

*Article 34. Procediment sancionador* **21**

1. Per a imposar les sancions que preveu la llei i este decret, s'aplicarà els criteris, els tràmits i les disposicions específics al procediment sancionador inclosos en la Llei 39/2015, d'1 d'octubre, del procediment administratiu comú.

2. L'òrgan competent per a la iniciació i resolució dels procediments sancionadors per la comissió d'infraccions lleus, greus o molt greus establides serà el titular de la secretaria autonòmica a la qual estiga adscrita la direcció general competent en matèria d'atenció a persones amb discapacitat. La resolució d'iniciació es comunicarà, en tot cas, a la persona denunciant i, si és el cas, també a l'associació o organització que agrupe les persones amb discapacitat que a este efecte designe en el seu escrit de denúncia.

3. La instrucció dels procediments sancionadors correspondrà al servici o la unitat administrativa competent de la direcció general competent en matèria d'atenció a persones amb discapacitat.

4. La resolució l'adoptarà l'òrgan competent per a resoldre el procediment en el termini màxim de sis mesos, des de l'acord d'incoació del procediment.

5. Contra la resolució expressa de la persona titular de la secretaria autonòmica per la qual s'imposa la sanció o es declara la no existència d'infracció o responsabilitat es podrà interposar el corresponent recurs d'alçada, davant de la persona titular de la conselleria competent en matèria de servicis socials, en el termini d'un mes, d'acord amb el que disposa la llei de procediment administratiu.

DISPOSICIONS ADDICIONALS

*Primera. Entitats d'ensinistrament de gossos d'assistència* **22**

La conselleria competent en matèria de servicis socials podrà reconéixer com a entitats d'ensinistrament les entitats que, d'acord amb els seus estatuts, tinguen com a objecte social l'ensinistrament de gossos d'assistència per a persones amb discapacitat, inscrites en el Registre d'entitats de servicis socials, que compten amb professionals amb la qualificació professional d'instrucció de gossos d'assistència (nivell 3), que es troben donades d'alta en l'epígraf corresponent de l'impost d'activitats econòmiques i complisquen la resta de requisits exigits als centres d'ensinistrament, i podran eximir d'algun dels requisits exigits en el present decret per a les instal·lacions, si justifiquen que la major part de l'ensinistrament, educació i formació es realitza en l'entorn familiar o social de les persones amb discapacitat.

Així mateix, es reconeixeran les entitats o centres d'ensinistrament, les instal·lacions i l'activitat dels quals es troben homologades per l'òrgan competent de l'Administració, si tenen la seua seu social en una altra comunitat autònoma.

*Segona. Caràcter consultiu del Consell Valencià de Col·legis de Veterinaris* **23**

El Consell Valencià de Col·legis de Veterinaris té el caràcter d'entitat col·laboradora, com a òrgan consultiu, en totes les activitats relacionades amb esta normativa que afecten la participació de les persones veterinàries col·legiades en el desplegament i l'aplicació pràctica del que establix el present decret.

*Tercera. Gossos d'alerta mèdica* **24**

Les persones amb diabetis, epilèpsia o una altra malaltia anàloga que no acrediten el grau de discapacitat del 33 % seran eximides d'esta condició, sempre que disposen de l'oportuna prescripció mèdica sobre la necessitat o conveniència terapèutica de disposar d'un gos d'alerta

*Quarta. Gossos d'assistència reconeguts per l'administració corresponent al lloc de residència de l'usuari*

De conformitat amb el que disposa la disposició addicional quarta de la Llei 12/2003, de 10 d'abril, de la Generalitat, no serà necessari un nou reconeixement per a l'exercici dels drets que atorga la dita llei a tot aquell gos d'assistència que haja sigut reconegut com a tal per l'administració pública corresponent (comunitat autònoma, autoritat nacional, etc.), d'acord amb les normes que regisquen en el lloc de residència de l'usuari.

DISPOSICIONS TRANSITÒRIES

*Primera. Homologació de l'acreditació de gossos-guia* **25**

Les persones amb discapacitat residents en qualsevol municipi de la Comunitat Valenciana que tinguen assignat un gos-guia, ensinistrat per la Fundació ONCE del Gos-Guia, hauran d'acreditar, davant de l'òrgan encomanat de la conselleria competent en matèria de servicis socials, en el termini de tres mesos, a comptar de la formalització del contracte de cessió d'ús, el compliment de les condicions d'identificació i reconeixement veterinari, previstes en la Llei 12/2003, de 10 d'abril, de la Generalitat, sobre gossos d'assistència per a persones amb discapacitats, per a la seua homologació.

*Segona. Adaptació de les ordenances municipals*

Les entitats locals, en l'àmbit de les seues competències respectives, adaptaran les seues ordenances municipals sobre la matèria a les normes contingudes en la Llei 12/2003, de 10 d'abril, de la Generalitat, sobre gossos d'assistència per a persones amb discapacitats, i el que disposa el present decret, en el termini de sis mesos a partir de l'entrada en vigor d'este.

DISPOSICIÓ DEROGATÒRIA

Queden derogades totes aquelles normes, del mateix rang o d'un rang inferior, que s'oposen al que establix el present decret.

DISPOSICIONS FINALS

*Primera. Modificació del Decret 158/1996, de 13 d'agost, del Consell, pel qual es va desenrotllar la Llei 4/1994, de 8 de juliol, de la Generalitat, sobre protecció dels animals de companyia.*

S'afig un nou subapartat g) a l'apartat 1 de l'article 2 del Decret 158/1996, de 13 d'agost, del Consell, pel qual es va desenrotllar la Llei 4/1994, de 8 de juliol, de la Generalitat, sobre protecció dels animals de companyia, amb la redacció següent:

"g) Centres d'ensinistrament de gossos d'assistència

Els centres d'ensinistrament reconeguts oficialment podran realitzar altres activitats relacionades amb la cria, foment, guarderia, reeducació, cura i atenció especialitzada a gossos i animals de companyia, sempre que complisquen amb els requisits exigits en la normativa específica que, si és el cas, regule estes activitats."

*Segona. Desplegament reglamentari*

Es faculta als consellers d'Agricultura, Pesca i Alimentació i de Benestar Social per a adoptar, en l'àmbit de les seues respectives atribucions i les competències, les disposicions i les mesures necessàries per al desplegament i l'aplicació del que disposa este decret.

*Tercera. Entrada en vigor*

El present decret entrarà en vigor l'endemà de la seua publicació en el *Diari Oficial de la Generalitat*.

València, 3 de novembre de 2006

El president de la Generalitat,

FRANCISCO CAMPS ORTIZ.

El conseller d'Agricultura, Pesca i Alimentació,

JUAN GABRIEL COTINO FERRER.

La consellera de Benestar Social,

ALICIA DE MIGUEL GARCÍA.

ANNEX

Distintiu especial d'identificació del gos d'assistència

![](https://dogv.gva.es/publicaciones/imagesSF/2006/11/6/1219544/4_1736428081780_4529507202565286388_imagen.jpg)

--------------------

1   L’apartat 2 de l’article 2 es modifica per l’article 76 de la[**Llei 6/2024, de 5 de desembre, de la Generalitat**](https://dogv.gva.es/va/eli/es-vc/l/2024/12/05/6/dof/vci/html), de simplificació administrativa (DOGV núm. 10926 de 09.12.2024).

2   L’article 3 se suprimix per l’article 76 de la[**Llei 6/2024, de 5 de desembre, de la Generalitat**](https://dogv.gva.es/va/eli/es-vc/l/2024/12/05/6/dof/vci/html).

3   L’article 4 es modifica per l’article 76 de la[**Llei 6/2024, de 5 de desembre, de la Generalitat**](https://dogv.gva.es/va/eli/es-vc/l/2024/12/05/6/dof/vci/html).

4   L’article 8 es modifica per l’article 76 de la[**Llei 6/2024, de 5 de desembre, de la Generalitat**](https://dogv.gva.es/va/eli/es-vc/l/2024/12/05/6/dof/vci/html).

5   L’apartat 4 de l’article 10 es modifica per l’article 76 de la[**Llei 6/2024, de 5 de desembre, de la Generalitat**](https://dogv.gva.es/va/eli/es-vc/l/2024/12/05/6/dof/vci/html).

6   L’article 15 se suprimix per l’article 76 de la[**Llei 6/2024, de 5 de desembre, de la Generalitat**](https://dogv.gva.es/va/eli/es-vc/l/2024/12/05/6/dof/vci/html).

7   L’article 16 se suprimix per l’article 76 de la[**Llei 6/2024, de 5 de desembre, de la Generalitat**](https://dogv.gva.es/va/eli/es-vc/l/2024/12/05/6/dof/vci/html).

8   L’article 17 se suprimix per l’article 76 de la[**Llei 6/2024, de 5 de desembre, de la Generalitat**](https://dogv.gva.es/va/eli/es-vc/l/2024/12/05/6/dof/vci/html).

9   L’article 18 se suprimix per l’article 76 de la[**Llei 6/2024, de 5 de desembre, de la Generalitat**](https://dogv.gva.es/va/eli/es-vc/l/2024/12/05/6/dof/vci/html).

10   L’article 19 es modifica per l’article 76 de la[**Llei 6/2024, de 5 de desembre, de la Generalitat**](https://dogv.gva.es/va/eli/es-vc/l/2024/12/05/6/dof/vci/html).

11   L’article 20 es modifica per l’article 76 de la[**Llei 6/2024, de 5 de desembre, de la Generalitat**](https://dogv.gva.es/va/eli/es-vc/l/2024/12/05/6/dof/vci/html).

12   L’article 21 se suprimix per l’article 76 de la[**Llei 6/2024, de 5 de desembre, de la Generalitat**](https://dogv.gva.es/va/eli/es-vc/l/2024/12/05/6/dof/vci/html).

13   L’article 22 se suprimix per l’article 76 de la[**Llei 6/2024, de 5 de desembre, de la Generalitat**](https://dogv.gva.es/va/eli/es-vc/l/2024/12/05/6/dof/vci/html).

14   L’article 23 se suprimix per l’article 76 de la[**Llei 6/2024, de 5 de desembre, de la Generalitat**](https://dogv.gva.es/va/eli/es-vc/l/2024/12/05/6/dof/vci/html).

15   L’article 24 es modifica per l’article 76 de la[**Llei 6/2024, de 5 de desembre, de la Generalitat**](https://dogv.gva.es/va/eli/es-vc/l/2024/12/05/6/dof/vci/html).

16   La lletra b de l’apartat 2 de l’article 25 es modifica per l’article 76 de la[**Llei 6/2024, de 5 de desembre, de la Generalitat**](https://dogv.gva.es/va/eli/es-vc/l/2024/12/05/6/dof/vci/html).

17   La lletra f de l’apartat 2 de l’article 25 es modifica per l’article 76 de la[**Llei 6/2024, de 5 de desembre, de la Generalitat**](https://dogv.gva.es/va/eli/es-vc/l/2024/12/05/6/dof/vci/html).

18   L’article 27 es modifica per l’article 76 de la[**Llei 6/2024, de 5 de desembre, de la Generalitat**](https://dogv.gva.es/va/eli/es-vc/l/2024/12/05/6/dof/vci/html).

19   L’article 29 es modifica per l’article 76 de la[**Llei 6/2024, de 5 de desembre, de la Generalitat**](https://dogv.gva.es/va/eli/es-vc/l/2024/12/05/6/dof/vci/html).

20   L’article 31 es modifica per l’article 76 de la[**Llei 6/2024, de 5 de desembre, de la Generalitat**](https://dogv.gva.es/va/eli/es-vc/l/2024/12/05/6/dof/vci/html).

21   L’article 34 es modifica per l’article 76 de la[**Llei 6/2024, de 5 de desembre, de la Generalitat**](https://dogv.gva.es/va/eli/es-vc/l/2024/12/05/6/dof/vci/html).

22   La disposició addicional primera es modifica per l’article 76 de la[**Llei 6/2024, de 5 de desembre, de la Generalitat**](https://dogv.gva.es/va/eli/es-vc/l/2024/12/05/6/dof/vci/html).

23   La disposició addicional segona es modifica per l’article 76 de la[**Llei 6/2024, de 5 de desembre, de la Generalitat**](https://dogv.gva.es/va/eli/es-vc/l/2024/12/05/6/dof/vci/html).

24   La disposició addicional tercera es modifica per l’article 76 de la[**Llei 6/2024, de 5 de desembre, de la Generalitat**](https://dogv.gva.es/va/eli/es-vc/l/2024/12/05/6/dof/vci/html).

25   La disposició transitòria primera es modifica per l’article 76 de la[**Llei 6/2024, de 5 de desembre, de la Generalitat**](https://dogv.gva.es/va/eli/es-vc/l/2024/12/05/6/dof/vci/html).


Còpia Permalink ELI